Pred sezonu NBA-a: Najbolji u Istočnoj konferenciji
Ova NBA sezona nudi „uobičajene sumnjivce“ za naslov prvaka - Los Angeles Lakers, Cleveland Cavaliers, Orlando Magic, Boston Celtics i 
Ljubitelji košarke itekako znaju da je u utorak otpočela NBA sezona 2009-2010-ta, u kojoj će se za naslov prvaka boriti 30 momčadi koje imaju rekordan broj inozemnih igrača. U idućih nekoliko minuta, naš novinar Ivica Puljić, najavljuje tko bi mogli biti glavni kandidati za najbolju momčad najbolje košarkaške lige na svijetu: Čini se da ova NBA sezona nudi „uobičajene sumnjivce“ za naslov prvaka. Los Angeles Lakers, Cleveland Cavaliers, Orlando Magic, Boston Celtics i San Antonio Spurs. Da prvo „pročešljamo“ momčadi Istočne konferencije. U diviziji Atlantic prvo ime svakako su Boston Celitcs koji imaju odlučnu prvu petorku, ali i vrlo iskusne igrače na klupi. Kevin Garnett, koji je prošlu sezonu igrao ozlijeđen, mogao bi u ovoj ponovno biti u staroj formi što znači da bi momčad iz Bostona mogla poprilično lako zaigrati i u konferencijskom finalu. Dodajmo i dolazak Rasheeda Wallace-a iz Detroita i eto još jednog razloga za optimizam. Philadelphia 76ers imaju talentirane igrače, ali pitanje je jesu li dovoljno uigrani i dovoljno odlučni za najteže utakmice? Toronto Raptors je iznimno zanimljiva momčad predvođena Chrisom Boshom i pojačana s odličnim Turčinom Hedom Turkogluom. Tu su i sve bolji Talijan Andrea Bargnani te Španjolac Jose Calderon...Pitanje je koliko Hedo može učiniti za kanadsku momčad, a odgovor bi mogao glasiti mnogo, ali ne i dovoljno! Bitka između susjeda New York Knicksa i New Jersey Netsa neće biti samo borba za pretposljednje mjesto u ovoj diviziji nego i tko je najgori klub u čitavoj Istočnoj konferenciji? Ukoliko žele izbjeći takvu titulu obje momčadi moraju biti vrlo aktivne na tržištu slobodnih igrača u 2010-oj godini. Central divizija, u Istočnoj konferenciji, nudi Cleveland Cavalierse-ima, to svi kažu, lagan plijen. Ova je momčad dobila Shaquillea O`Neala, LeBron James je postigao prvi triple double u sezoni i gle čuda, Cavsi su izgubili prve dvije utakmice?! Ipak, mogli bi ih vidjeti u konferencijskom finalu protiv Bostona. Detroit Pistons su ekipa koja godinu za godinom polako blijedi, iako je još uvijek iznimno kompetitivna. No, je li odlazak Rasheeda Wallace-a načeo „zdravlje“ Pistonsa više nego oni to misle, pitanje je na koje, na početku sezone, nitko ne zna odgovor. Chicago Bulls su mlada, talentirana momčad gladna dobrih rezultata. Ali, sve to nije dovoljno i morat će zaigrati koju godinu zajedno da bi dobili na čvrstoći i agresivnosti. Indiana Pacers imaju jednog od najboljih mlađih igrača u NBA ligi, Dannya Grangera koji podsjeća na mladog i zdravog Tracy McGradya. Problem je u tome što Granger nema dovoljno dobrih igrača oko sebe da bi Indiana imala neku značajniju ulogu u ligi. Milwaukee Bucks imaju sjajnog playmakera Brandona Jenningsa i još boljeg pucača Michaela Redda i – nemaju više ništa zanimljivog i uzbudljivog i kvalitetnog. A, kada nema toga onda nema ni pobjeda. SouthEast divizija u Istočnoj konferenciji NBA lige ima neprikosnovenog gospodara, bolje rečeno – čarobnjaka u momčadi Orlando Magic. To je bolja momčad nego prošle godine, a prošle godine su igrali u ligaškom finalu! Orlando ima novog „mađioničara“ u ekipi. Ime mu je Vince Carter čije ime čak i za površnog poznavatelja košarke znači uzbuđenje i učinkovitost. Osobno mislim da bi Orlando mogao biti veliko i prijatno iznenađenje u ovoj sezoni. Washington Wizards mogu biti dobra ekipa samo pod uvjetom da su igrači zdravi, a to se nije dogodilo već tri godine. Prvo ime Wizardsa, Gilbert Arenas, imao je tri operacije koljena u posljednje dvije godine. Sada igra dobro i doista se nadam da će koljeno izdržati, jer gotovo da nema hrabrijeg NBA igrača od Arenasa. Ako igrači budu zdravi, a već nedostaje All star igrač, Antawn Jamison, momčad iz glavnog američkog grada bi mogla biti među pet-šest najboljih u ligi. Atlanta Hawks – momčad slična 76ersima. Imaju talent, ali nisu dovoljno jaki za vrh. Mogu li zaigrati u playoffu? Mogu i to dobro. Miami Heat – bez obzira koliko voljeli kako igra Dwyane Wade ne možemo nikako voljeti njegovu ekipu. Ima tu svega, od veterana do mlađarije, ali nekako su skupljeni na brzinu, bez plana i reda. Charlotte Bobcats – za njih se može reći samo da nisu dovoljno dobri da se natječu s playoff momčadima.